CELEX: 32019D2137
Language: bg
Date: 2019-12-05 00:00:00
Title: Решение (ЕС) 2019/2137 на Съвета от 5 декември 2019 година с което се констатира, че Румъния не е предприела ефективни действия в отговор на препоръката на Съвета от 14 юни 2019 г.

13.12.2019   
               
               
                  BG
               
               
                  Официален вестник на Европейския съюз
               
               
                  L 324/5
               
            
         РЕШЕНИЕ (ЕС) 2019/2137 НА СЪВЕТА
         от 5 декември 2019 година
         с което се констатира, че Румъния не е предприела ефективни действия в отговор на препоръката на Съвета от 14 юни 2019 г.
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 10, параграф 2, четвърта алинея от него,
         като взе предвид препоръката на Европейската комисия,
         като има предвид, че:
         
                     (1)
                  
                  
                     През юни 2017 г. и юни 2018 г. Съветът констатира в съответствие с член 121, параграф 4 от Договора, че съответно през 2016 г. и 2017 г. в Румъния е наблюдавано значително отклонение от средносрочната бюджетна цел или от плана за корекции за постигането ѝ. С оглед на установените значителни отклонения Съветът отправи препоръки на 16 юни 2017 г. (2) и на 22 юни 2018 г. (3) за това Румъния да предприеме необходимите мерки, за да преодолее тези отклонения. Впоследствие Съветът констатира, че Румъния не е предприела ефективни действия в отговор на тези препоръки и отправи преразгледани препоръки съответно на 5 декември 2017 г. (4) и 4 декември 2018 г. (5) След това Съветът констатира, че Румъния не е предприела ефективни действия в отговор на тези преразгледани препоръки.
                  
               
                     (2)
                  
                  
                     На 14 юни 2019 г. Съветът констатира, че през 2018 г. в Румъния отново се е наблюдавало значително отклонение от плана за корекции за постигане на средносрочната бюджетна цел Въз основа на това Съветът отправи препоръка (6) за това Румъния да предприеме необходимите мерки, за да гарантира, че номиналният темп на растеж на нетните първични държавни разходи (7) не надвишава 4,5 % през 2019 г. и 5,1 % през 2020 г., което съответства на годишна корекция на структурното салдо в размер на 1,0 % от брутния вътрешен продукт (БВП) през 2019 г. и на 0,75 % от БВП през 2020 г. Също така Съветът препоръча на Румъния да използва всички извънредни приходи за намаляване на дефицита и да предприеме мерки за бюджетна консолидация, които следва да осигурят трайно подобрение на структурното салдо по консолидирания държавен бюджет по начин, който благоприятства икономическия растеж. Съветът определи краен срок до 15 октомври 2019 г., в който Румъния да докладва относно действията, предприети в отговор на препоръката от 14 юни 2019 г.
                  
               
                     (3)
                  
                  
                     На 25 септември 2019 г. Комисията проведе мисия за засилено наблюдение в Румъния с цел да извърши мониторинг на място съгласно член 11, параграф 2 от Регламент (ЕО) № 1466/97. След като изпрати предварителните си заключения на румънските органи за коментар, Комисията докладва констатациите си на Съвета на 20 ноември 2019 г. Тези заключения бяха оповестени публично. В доклада на Комисията се констатира, че румънските органи планират да започнат да коригират структурното салдо едва през 2022 г. и следователно не възнамеряват да предприемат действия по препоръката на Съвета от 14 юни 2019 г.
                  
               
                     (4)
                  
                  
                     На 15 октомври 2019 г. румънските органи предоставиха доклад за предприетите действия в отговор на препоръката на Съвета от 14 юни 2019 г. В него не е представена цялостна прогноза за отделните бюджетни категории и не е включено бюджетното отражение на всяка от посочените мерки. Ето защо докладът не съответства на изискванията за докладване, препоръчани от Съвета. В него румънските органи потвърдиха, че за 2019 г. тяхната цел продължава да бъде номинален дефицит от 2,8 % от БВП — същата като целта от програмата за конвергенция за 2019 г. Ако този целеви номинален дефицит бъде постигнат, това ще представлява само незначително намаление на дефицита по консолидирания държавен бюджет спрямо 2018 г., независимо от наблюдавания в Румъния висок икономически растеж. През 2020 г. румънските органи се стремят да постигнат номинален дефицит от 2,9 % от БВП, който надвишава целта от 2,7 % от БВП, заложена в програмата за конвергенция за 2019 г. Като цяло фискалното въздействие от докладваните мерки далеч не съответства на изискването в препоръката на Съвета от 14 юни 2019 г.
                  
               
                     (5)
                  
                  
                     През 2019 г. въз основа на прогнозата на Комисията от есента на 2019 г. ръстът на нетните първични държавни разходи се очаква да възлиза на 12,8 %, което е значително над препоръчаната стойност от 4,5 % (отклонение от 2,5 % от БВП). Структурното салдо се очаква да се влоши с 0,8 % от БВП спрямо препоръчаното подобрение с 1,0 % от БВП (отклонение от 1,8 % от БВП). Следователно и двата стълба сочат отклонение от препоръчаната корекция. Цялостната оценка потвърждава отклонение от препоръчаната през 2019 г. корекция.
                  
               
                     (6)
                  
                  
                     През 2020 г. въз основа на прогнозата на Комисията от есента на 2019 г. ръстът на нетните първични държавни разходи се очаква да възлиза на 11,1 %, което е значително над препоръчаната стойност от 5,1 % (отклонение от 1,8 % от БВП). Структурното салдо се очаква да се влоши с 0,8 % от БВП спрямо препоръчаното подобрение с 0,75 % от БВП (отклонение от 1,6 % от БВП). Следователно и двата стълба сочат риск от отклонение от изискваната корекция от подобен мащаб. Цялостната оценка потвърждава отклонение от препоръчаната през 2020 г. корекция.
                  
               
                     (7)
                  
                  
                     Освен това съгласно прогнозата на Комисията от есента на 2019 г. дефицитът по консолидирания държавен бюджет ще възлиза на 3,6 % през 2019 г. и 4,4 % през 2020 г., което е над референтната стойност по Договора от 3 % от БВП.
                  
               
                     (8)
                  
                  
                     Направените по-горе констатации водят до заключението, че действията, предприети от Румъния в отговор на препоръката на Съвета от 14 юни 2019 г., са недостатъчни,
                  
               ПРИЕ НАСТОЯЩОТО РЕШЕНИЕ:
         
            Член 1
            Румъния не е предприела ефективни действия в отговор на препоръката на Съвета от 14 юни 2019 г.
         
         
            Член 2
            Адресат на настоящото решение е Румъния.
         
         
            Съставено в Брюксел на 5 декември 2019 година.
            
               
                  За Съвета
               
               
                  Председател
               
               M. LINTILÄ
            
         
         
            (1)  ОВ L 209, 2.8.1997 г., стр. 1.
         
            (2)  Препоръка на Съвета от 16 юни 2017 г. с цел коригиране на наблюдаваното значително отклонение от плана за корекции за постигане на средносрочната бюджетна цел в Румъния (ОВ C 216, 6.7.2017 г., стр. 1).
         
            (3)  Препоръка на Съвета от 22 юни 2018 г. с цел коригиране на наблюдаваното значително отклонение от плана за корекции за постигане на средносрочната бюджетна цел в Румъния (ОВ C 223, 27.6.2018 г., стр. 3).
         
            (4)  Препоръка на Съвета от 5 декември 2017 г. с оглед да се отстрани наблюдаваното значително отклонение от плана за корекции за постигане на средносрочната бюджетна цел в Румъния (ОВ C 439, 20.12.2017 г., стр. 1).
         
            (5)  Препоръка на Съвета от 4 декември 2018 г. с оглед да се отстрани наблюдаваното значително отклонение от плана за корекции за постигане на средносрочната бюджетна цел в Румъния (ОВ C 460, 21.12.2018 г., стр. 1).
         
            (6)  Препоръка на Съвета от 14 юни 2019 г. с оглед коригиране на наблюдаваното значително отклонение от плана за корекции за постигане на средносрочната бюджетна цел в Румъния (ОВ C 210, 21.6.2019 г., стр. 1).
         
            (7)  Нетните първични държавни разходи включват общите държавни разходи без разходите за лихви, разходите по програми на Съюза, които изцяло се покриват от приходи от средства на Съюза, и недискреционни промени в разходите за обезщетения при безработица. Бруто образуването на основен капитал, финансирано от държавата, се изглажда за 4-годишен период. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.